CELEX: 62012CN0296
Language: mt
Date: 2012-06-14 00:00:00
Title: Kawża C-296/12: Rikors ippreżentat fl- 14 ta’ Ġunju 2012 — Il-Kummissjoni Ewropea vs Ir-Renju tal-Belġju

8.9.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 273/5
            
         Rikors ippreżentat fl-14 ta’ Ġunju 2012 — Il-Kummissjoni Ewropea vs Ir-Renju tal-Belġju
   (Kawża C-296/12)
   2012/C 273/07
   Lingwa tal-kawża: l-Olandiż
   
      Partijiet
   
   
      Rikorrenti: Il-Kummissjoni Ewropea (rappreżentanti: R. Lyal u W. Roels, aġenti)
   
      Konvenut: Ir-Renju tal-Belġju
   
      Talbiet tar-rikorrenti
   
   Ir-rikorrenti titlob li l-Qorti tal-Ġustizzja jogħġobha:
   
               —
            
            
               tikkonstata li r-Renju tal-Belġju, billi approva u żamm fis-seħħ tnaqqis ta’ taxxa fuq tfaddil għall-pensjoni sa fejn dan japplika biss għal pagamenti lil istituzzjonijiet Belġjani u fondi Belġjani, naqas milli jwettaq l-obbligi tiegħu taħt it-Trattat dwar il-Funzjonament tal-Unjoni Ewropea u b’mod partikolari, l-Artikoli 56 u 63 tiegħu;
            
         
               —
            
            
               tikkundanna lir-Renju tal-Belġju għall-ispejjeż.
            
         
      Motivi u argumenti prinċipali
   
   Il-Kummissjoni tqis li n-nuqqas li jingħata tnaqqis ta’ taxxa għal pagamenti lill-istituzzjonijiet stabbiliti fi Stat Membru ieħor, filwaqt li jingħata tnaqqis ta’ taxxa għal pagamenti lill-istituzzjonijiet stabbiliti fil-Belġju, jikkostitwixxi ostakolu għal-libertà li jiġu pprovduti servizzi kemm għall-benefiċjarji ta’ dawn is-servizzi kif ukoll għall-fornituri tas-servizzi li ma humiex stabbiliti fil-Belġju.
   Il-Kummissjoni tikkunsidra wkoll li n-nuqqas li jingħata tnaqqis ta’ taxxa għal depożiti f’kontijiet individwali jew kollettivi, jew il-pagamenti ta’ bonus għall-kuntratti ta’ assigurazzjoni għall-ħajja ma’ u lil istituzzjonijiet stabbiliti fi Stat Membru ieħor, meta tnaqqis ta’ taxxa jingħata għal tali depożiti ma’ u pagamenti lil istituzzjonijiet stabbiliti fil-Belġju, huwa ostakolu għall-moviment liberu tal-kapital fis-sens li d-depożitur Belġjan u l-persuna Belġjana li toħroġ il-polza huma skoraġġuti milli jagħmlu depożiti jew milli joħorġu polza tal-assigurazzjoni għall-ħajja ma’istituzzjoni li ma hijiex stabbilita fil-Belġju, minħabba li dawn id-depożiti u dawn il-kuntratti ta’ assigurazzjoni għall-ħajja ma jibbenefikawx mit-tnaqqis ta’ taxxa u għalhekk huma inqas favorevoli.
   Skont il-Kummissjoni, dawn l-ostakoli ma huma ġġustifikati minn ebda raġuni.